《陪安国舍人劳农北郊分韵得阑字》
宋代·张栻

寒收花尚瘦，风静江不湍。
元戎肃千骑，历览元留难。
好景要徐出，微云故遮阑。
惟春布嘉惠，公岂乐游观。
庞眉八十老，扶杖来蹒跚。
去年幸一稔，何以报长官。
酌酒公自劳，得无有愁叹。
嗟哉三章约，所贵简且宽。
黄堂载清静，自觉田里安。
须公出妙语，兹游记不刊。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。